Portrett av Erika Nissen Foto: Daniel Georg Nyblin/Nasjonalbibliotekets arkiv 
Erika Nissen tegnet av Christian Krohg (1895)
**Erika Røring Møinichen Lie Nissen** (født 17. januar 1845 i Kongsvinger, død 27. oktober 1903) var en norsk pianist og musikkpedagog.

Med sin medelev Agathe Backer Grøndahl ble hun av læreren Halfdan Kjerulf sendt til
Berlin for studier hos Theodor Kullak 1861-66. Der ble hun forlovet med medeleven Rikard Nordraak. Etter debuten 1866 var hun tre år i Paris. Hun studerte blant annet Chopin hos Thomas Tellefsen[] og oppdaget Jenny Lind. I tillegg turnerte hun flere land og spilte blant annet for kronprinsesse Alexandra av England. Deretter ble hun lærer ved konservatoriet i København og fant Niels Wilhelm Gade.

Nissen foretok flere konsertturneer både i Norge og ellers i Europa, og ble blant annet kjent for flere urfremføringer av norske musikkverk. Hun fikk statlig kunstnerlønn fra 1894.

Erika Nissen var gift med legen Oscar Egede Nissen fra 1874 til 1895, og fikk fem barn med ham. Hun ble mor til jurist Erika Lie og pianist og dirigent Karl Nissen, som hun spilte mye med.

Både som barn og voksen omgikkes Nissen flere av samtidens kunstnere og kulturpersonligheter, for eksempel Ole Bull, Bjørnstjerne Bjørnson, Halfdan Kjerulf og Edvard Grieg, og hun var en periode forlovet med komponisten Rikard Nordraak (1842–66) som imidlertid døde ung.

I 1891 begynte Nissen som sanglærer ved Ragna Nielsens skole, men var mye plaget av sterk hodepine. Sommeren 1892 forelsket Bjørnstjerne Bjørnson seg heftig i tolv år yngre, fraskilte kvinnen. Bjørnsons kone var fortvilt, og datteren Bergljot truet sin far med pistol. Men Bjørnson ga ikke slipp på fru Nissen. Ragna Nielsen skrev bekymret til sin venn Jonas Lie som var fetter og svoger til Erika, som var søster til hans kone Thomasine. Bjørnsons forhold til Nissen kom til å vare i åtte måneder, til Bjørnson og hans kone dro til Roma høsten 1893 for å redde ekteskapet.

Familie
-------

Erika Nissen var datter av prokurator og ordfører Michael Strøm Lie og Ingeborg Birgitte Møinichen, og grandtante til maleren Jonas Lie. Hun hadde fire søsken:

* Thomasine Lie, som var gift med deres fetter, forfatteren Jonas Lie,
* Ida Lie, som var en kjent pianiolærer,
* Birgitte Lie, gift Soot, og
* Sverre Lie

Gatenavn
--------

I Kongsvinger er Erika Nissen hedret med *Erika Nissens veg* på Lierrasta.
I Stavanger er Erika Nissen hedret med *Erika Nissens vei* på Stokka.

Referanser
----------

1. ↑   Norsk biografisk leksikon, oppført som Erika Røring Møinichen Lie Nissen, Norsk biografisk leksikon ID Erika\_Lie\_Nissen, besøkt 9. oktober 2017[Hentet fra Wikidata]
2. ↑   Norsk biografisk leksikon, nbl.snl.no[Hentet fra Wikidata]
3. ↑   nbl.snl.no, besøkt 25. april 2019[Hentet fra Wikidata]
4. ↑  Biografi blant annet over Erika Nissen Arkivert 20. februar 2007 hos Wayback Machine.
5. ↑  (no) «Erika Nissen» i *Store norske leksikon*
6. ↑  Haavet, Inger Elisabeth (25. februar 2020). «Erika Lie Nissen». *Norsk biografisk leksikon*. Besøkt 5. desember 2021.
7. ↑  «Erika Nissen», *tidsånd*
8. ↑  Helge Dahl: *Bjørnson i Roma* (s. 174), Messel forlag, 2008, ISBN 978-82-7631-099-3

|  |  |
| --- | --- |
| Oppslagsverk/autoritetsdata | Store norske leksikon **·** Norsk biografisk leksikon **·** Lokalhistoriewiki **·** Prabook **·** Deutsche Biographie **·** Deutsche Biographie **·** Historisk befolkningsregister **·** Geni **·** VIAF **·** GND **·** GND **·** ISNI **·** KulturNav **·** MusicBrainz
 |